钦定古今图书集成/明伦汇编/氏族典/第610卷 > 《郑樵通志》 > 贺若谊
## 钦定古今图书集成/明伦汇编/氏族典/第610卷 > 《郑樵通志》 > 贺若谊

按《隋书贺若谊传》，“谊字道机，河南洛阳人也。祖伏连，
魏云州刺史。父统，右卫将军。谊性刚果，有干略，在魏
以功臣子赐爵容城县男。周闵帝受禅，除司射大夫，
改封霸城县子，历灵、邵二州刺史，原、信二州总管，俱
有能名。武帝平齐，谊率兵先据洛阳，即拜洛州刺史，
进封建威县侯。齐范阳王高绍义奔突厥，谊追禽绍”
义，以功进位大将军、申州刺史。李慧反，谊讨之，进爵
范阳郡公。开皇初，入为右武候将军，改封海陵郡公。
时突厥屡为边患，朝廷以谊素有威名，拜灵州刺史。
上表乞骸骨，优诏许之。卒于家，时年七十七。